Na temelju članka 61. Zakona o zaštiti na radu (NN 59/96, 94/96, 114/03, 100/04, 86/08, 116/08 i 75/09) i članka 8. Pravilnika o zaštiti na radu Srednje škole Glina, Školski odbor Srednje škole Glina na 9. sjednici održanoj dana 10. veljače 2011. godine donosi

**P L A N E V A K U A C I J E I S P A Š A V A N J A**

u slučaju izvanrednih okolnosti

**Članak 1.**

Planom evakuacije i spašavanja učenika i radnika škole (u daljnjem tekstu: Plan), utvrđuje se postupak spašavanja učenika i radnika za slučaj izvanrednog događaja kao na primjer: elementarne nepogode, požara, eksplozije, rata, ispuštanje opasnih tvari u količinama iznad dopuštenih i slično.

**Članak 2.**

Izvanredni događaji iz prethodnog članka mogu nastupiti u prostorijama i okolišu školskog objekta Srednje škola Glina, Glina (u daljnjem tekstu Škola).

**Članak 3.**

Svaki radnik škole koji uoči moguću opasnost od požara ili ispuštanje opasnih tvari u količinama iznad dozvoljenih dužan je o tome obavijestiti ravnatelja/icu Škole.

U slučaju potresa, poplave ili rata posebna obavijest ravnatelju Škole nije potrebna.

**Članak 4.**

Nakon primitka obavijesti iz stavka 1. članka 3. ovog Plana, ravnatelj odlučuje o upotrebi zvučnih znakova uzbunjivanja.

Znaci uzbunjivanja za izvanredne događaje su putem električnog zvona, a u slučaju nestanka struje putem ručnog zvona:

- interni znaci u Školi; u slučaju požara ili ispuštanja opasnih tvari u količinama iznad dopuštenih je znak školskog zvona 3 puta u jednoličnom trajanju od 20 sekundi uz 2 prekida u trajanju od 15 sekundi

- u slučaju rata opći znaci propisani za područje Republike Hrvatske

U slučaju potresa ili poplave, posebni znaci za uzbunjivanje nisu potrebni.

**Članak 5.**

U slučaju izbijanja požara u objektu Škole, radnik koji prvi primijeti požar, dužan je odmah pristupiti gašenju koristeći priručna sredstva, nastojeći istovremeno obavijestiti ravnatelja Škole.

 Ako se požar ne može ugasiti priručnim sredstvima daje se znak zvučnog uzbunjivanja, nakon čega se vrši evakuacija i spašavanje učenika, radnika i imovine Škole.

**Članak 6.**

Prisutni radnici koji ne sudjeluju u evakuaciji učenika dužni su odmah poduzeti mjere za lokalizaciju požara uz korištenje protupožarnih aparata i istovremeno se obavještava vatrogasna služba.

Odgovorne osobe su: ravnatelj, dežurni nastavnik i domar i njihova naređenja su dužni izvršavati svi ostali radnici i učenici.

**Članak 7.**

Na znak uzbunjivanja nastavnici su dužni izvesti učenike iz razreda u kojem se trenutno nalaze na nastavi i sa sobom ponijeti imenik i dnevnik.

Nakon toga vraćaju se u zgradu i poduzimaju mjere za gašenje požara pod vodstvom odgovornih osoba.

**Članak 8.**

Ako se požar pojavi za vrijeme odmora svaki nastavnik hitno odlazi u učionicu u kojoj bi trebao imati sljedeći nastavni sat i odmah organizira evakuaciju učenika po određenom postupku.

**Članak 9.**

ORAGANIZACIJA EVAKUACIJE I SPAŠAVANJA

 Cjelokupni proces evakuacije kontrolira i vodi dežurna ekipa slijedećeg sastava:

* rukovoditelj – ravnatelj/ica škole,
* domar škole
* u slučaju bilo kakve opasnosti zove se na telefon broj 112 – Županijski centar za uzbunjivanje

Prilikom evakuacije, učenici napuštaju školsku zgradu sljedećim rasporedom:

1. učenici iz onog dijela zgrade gdje se pojavio požar i to najprije s prvog kata, a zatim iz prizemlja

2. ako je požar jačih razmjera, učenici iz prizemlja koriste za izlaz prozore učionica, a učenici s kata kreću se stepeništem i izlaze na glavni ulaz/izlaz.

Učenici iz prizemlja izlaze na glavni ulaz/izlaz s tim da učenici iz kabineta kemije, biologije, školske radionice mogu koristiti i izlaz na školsko igralište. Učenici koji se zateknu u športskoj dvorani mogu koristiti i ulaz/izlaz u športsku dvoranu.

**Članak 10.**

Prilikom potresa, poplave, rata, redoslijed napuštanja učionica je slijedeći:

1. Učenici iz prizemlja
2. Učenici s prvog kata

Način izlaska opisan je u članku 9. ovog Plana.

**Članak 11.**

Iz svake učionice izlaze najprije učenici koji su najbliži vratima, odnosno prozorima ukoliko se mora izlaziti kroz prozore.

Učenici sa sobom nose svoje stvari.

Nastavnici izlaze posljednji tek kada se uvjere da je i zadnji učenik napustio učionicu.

**Članak 12.**

Evakuaciju učenika treba obaviti smireno, žurno, na siguran način, pridržavajući se određenog redoslijeda.

Rok evakuacije učenika od trenutka uzbunjivanja je 3 minute.

**Članak 13.**

U slučaju potresa postupak je slijedeći:

Učenike treba odmah poredati uz zid hodnika i napuštati zgradu prema redoslijedu iz članka 10. ovog Plana i na način opisan u članku 9. ovog Plana.

**Članak 14.**

Nakon izlaska iz zgrade, nastavnik je dužan:

1. Odvesti učenike na sigurno mjesto izvan zgrade gdje im ne prijeti opasnost od požara ili zatrpavanje ruševinama uslijed potresa
2. Izvršiti kontrolu da li su svi učenici napustili zgradu (zbog toga se učenici ne bi smjeli odvajati od svog razrednog odjela)
3. Odmah odvojiti učenike kojima je potreban prva pomoć ili hitna liječnička intervencija, a nepovrijeđene uputiti kućama.

Nakon toga javiti se odgovornoj osobi iz članka 6. stavka 2. ovog Plana, podnijeti usmeni izvještaj i dalje vršiti poslove po nalogu odgovorne osobe.

**Članak 15.**

U slučaju potresa ili poplave nastavnik je dužan ostati s učenicima na otvorenom prostoru blizu zgrade Škole, gdje ne prijeti opasnost od urušavanja i čekati daljnje upute odgovorne osobe.

**Članak 16.**

U slučaju ratnih razaranja, nastavnik je dužan ostati s učenicima u skloništu do znaka prestanka ratne opasnosti.

**Članak 17.**

Dok se vrši evakuacija učenika iz zgrade, spremačice i administrativno osoblje vrše evakuaciju najpotrebnije arhive i dokumentaciju Škole iz prostorije arhive, tajništva, zbornice i drugih ureda Škole.

Najprije se iznose matične knjige učenika i radnika Škole, zatim financijska i pedagoška dokumentacija.

**Članak 18.**

Nastavnici zaduženi za rad ekipe prve pomoći, odmah aktiviraju tu ekipu i s potrebnim priborom određuju prihvatnu stanicu za pružanje prve pomoći.

Prihvatna stanica iz prethodnog stavka, određuje se u blizini Škole, gdje ne prijeti opasnost za učenike.

**Članak 19.**

Razrednici su dužni s odredbama ovog Plana upoznati učenike svog razrednog odjela, te im točno objasniti i pokazati smjer kretanja u učionici i hodniku do izlaska iz školske zgrade i odrediti mjesto okupljanja učenika svog razrednog odjela u neposrednoj blizini Škole.

**Članak 20.**

S ovim Planom radnici su upoznati putem oglasne ploče Škole.

Na osnovi ovog Plana provode se praktične vježbe jedanput u dvije godine.

Ako rezultati vježbe nisu zadovoljavajući odnosno ako se ne postiže propisano vrijeme evakuacije, vježba se ponavlja sve dok se ne postigne zadovoljavajući rezultat.

**Članak 21.**

Stupanjem na snagu ovoga Plana prestaje važiti Plan od 18. studenog 1997. godine.(Klasa: 003-05/97-01/06, Urbroj: 2176-71/2-97-1).

**Članak 22.**

Ovaj Plan evakuacije i spašavanja stupa na snagu danom objave na oglasnoj ploči Škole.

 Predsjednica Školskog odbora:

 Sanja Dvorneković Tomšić

Ovaj Plan je objavljen na oglasnoj ploči dana 11. veljače 2011. godine.

Klasa: 003-05/11-01/02

Ur.broj: 2176-63-11-01

U Glini, 10. veljače 2011.

 Ravnateljica:

 Marija Žarinac, dipl.ing.